ΚΑΝΟΝΙΣΜΟΣ (ΕΚ) αριθ. 1431/1999 ΤΗΣ ΕΠΙΤΡΟΠΗΣ

της 30ής Ιουνίου 1999

για το άνοιγμα και τη διαχείριση δασμολογικής ποσόστωσης για την εισαγωγή νεαρών αρρένων βοειδών που προορίζονται για πάχυνση (1η Ιουλίου 1999 έως 30 Ιουνίου 2000)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 805/68 του Συμβουλίου, της 27ης Ιουνίου 1968, περί κοινής οργανώσεως αγοράς στον τομέα του βοείου κρέατος(1), όπως τροποποιήθηκε τελευταία από τον κανονισμό (ΕΚ) αριθ. 1633/98(2), και ιδίως το άρθρο 12 παράγραφος 1,

τον κανονισμό (ΕΚ) αριθ. 1095/96 του Συμβουλίου, της 18ης Ιουνίου 1996, περί εφαρμογής των παραχωρήσεων του καταλόγου CXL, που καταρτίστηκε κατόπιν των διαπραγματεύσεων του άρθρου XXIV.6 της GATT(3), και ιδίως το άρθρο 1 παράγραφος 1,

Εκτιμώντας:

(1) ότι, βάσει του καταλόγου CXL, η Κοινότητα έχει αναλάβει την υποχρέωση να ανοίξει ετήσια δασμολογική ποσόστωση για την εισαγωγή 169000 νεαρών αρρένων βοοειδών που προορίζονται για πάχυνση· ότι είναι αναγκαίο να θεσπιστούν οι λεπτομέρειες εφαρμογής της ποσόστωσης αυτής για την περίοδο από 1ης Ιουλίου 1999 έως 30 Ιουνίου 2000·

(2) ότι πρέπει να ληφθούν υπόψη οι ανάγκες εφοδιασμού ορισμένων περιοχών της Κοινότητας που χαρακτηρίζονται από πολύ σημαντικό έλλειμμα βοοειδών που προορίζονται για πάχυνση· ότι, λόγω του ότι οι ανάγκες αυτές ανακύπτουν κυρίως στην Ιταλία και την Ελλάδα, πρέπει να δοθεί προτεραιότητα στην ικανοποίηση της ζήτησης στα δύο αυτά κράτη μέλη·

(3) ότι θα πρέπει να διασφαλισθεί, ιδίως, η ίαση και συνεχής πρόσβαση όλων των ενδιαφερόμενων εμπορευόμενων της Κοινότητας στην εν λόγω ποσόστωση και η εφαρμογή, χωρίς διακοπή, των δασμών που προβλέπονται για την εν λόγω ποσόστωση σε όλες τις εισαγωγές των υπόψη ζώων μέχρι την εξάντληση της ποσόστωσης·

(4) ότι, λαμβάνοντας υπόψη την πραγματικότητα που ισχύει στην αγορά, πρέπει να εφαρμοστεί τρόπος διαχείρισης ανάλογος με αυτόν που χρησιμοποιήθηκε στο παρελθόν για αντίστοιχες ποσοστώσεις, κυρίως μέσω της συνέχισης της μεθόδου κατανομής μεταξύ των παραδοσιακών εισαγωγέων και των επιχειρηματιών που ασκούν εντονη δραστηριότητα όσον αφορά τις συναλλαγές ζώντων ζώων με τρίτες χώρες·

(5) ότι πρέπει να προβλεφθεί η διαχείριση του καθεστώτος που θα πραγματοποιείται με τη βοήθεια πιστοποιητικών εισαγωγής· ότι, προς το σκοπό αυτό, πρέπει να προβλεφθεί, ιδίως, ο τρόπος παρουσίασης των αιτήσεων καθώς και στοιχεία που πρέπει να περιλαμβάνονται στις αιτήσεις και στα πιστοποιητικά, ενδεχομένως εισάγοντας ή συμπληρώνοντας παρέκκλιση από ορισμένες διατάξεις του κανονισμού (ΕΟΚ) αριθ. 3719/88 της Επιτροπής, της 16ης Νοεμβρίου 1988, περί κοινών τρόπων εφαρμογής του καθεστώτος πιστοποιητικών εισαγωγής, εξαγωγής και προκαθορισμού για τα γεωργικά προϊόντα(4), όπως τροποποιήθηκε τελευταία από τον κανονισμό (ΕΚ) αριθ. 1127/1999(5), και από τον κανονισμό (ΕΚ) αριθ. 1445/95 της Επιτροπής, της 26ης Ιουνίου 1995, για τις λεπτομέρειες εφαρμογής του καθεστώτος πιστοποιητικών εισαγωγής και εξαγωγής στον τομέα του βοείου κρέατος και την κατάργηση του κανονισμού (ΕΟΚ) αριθ. 2377/80(6), όπως τροποποιήθηκε τελευταία από τον κανονισμό (ΕΚ) αριθ. 2648/98(7)·

(6) ότι η εφαρμογή της εν λόγω δασμολογικής ποσόστωσης απαιτεί αποτελεσματικούς ελέγχους, όσον αφορά τον συγκεκριμένο προορισμό τους· ότι, συνεπώς, η πάχυνση πρέπει να πραγματοποιείται στο κράτος μέλος στο οποίο έχει εκδοθεί το πιστοποιητικό εισαγωγής·

(7) ότι πρέπει να συσταθεί εγγύηση ώστε να εξασφαλιστεί ότι η πάχυνση των ζώων διαρκεί τουλάχιστον 120 ημέρες σε καθορισμένες μονάδες παραγωγής· ότι το ποσό της εγγύησης πρέπει να καλύπτει τη διαφορά μεταξύ των δασμών του κοινού δασμολογίου και των μειωμένων δασμών που εφαρμόζονται την ημέρα της θέσης σε ελεύθερη κυκλοφορία των εν λόγω ζώων·

(8) ότι η επιτροπή διαχείρισης βοείου κρέατος δεν διατύπωσε γνώμη στην προθεσμία που όρισε ο πρόεδρός της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Ανοίγεται δασμολογική ποσόστωση 169000 νεαρών αρρένων βοοειδών που υπάγονται στους κωδικούς ΣΟ 0102 90 05, 0102 90 29 ή 0102 90 49 και προορίζονται για πάχυνση στην Κοινότητα, για την περίοδο από 1ης Ιουλίου 1999 έως 30 Ιουνίου 2000.

Η ποσόστωση φέρει τον αύξοντα αριθμό 09.4005.

2. Ο εισαγωγικός δασμός που εφαρμόζεται για την ποσόστωση που αναφέρεται στην παράγραφο 1 είναι 582 ευρώ ανά τόνο συν 16 % κατ' αξία.

Η εφαρμογή του δασμού αυτού εξαρτάται από την πάχυνση των εισαγομένων ζώων στο κράτος μέλος εισαγωγής για περίοδο τουλάχιστον 120 ημερών.

Άρθρο 2

1. Τα δικαιώματα εισαγωγής που χορηγούνται για την ποσότητα που αναφέρεται στο άρθρο 1 παράγραφος 1 κατανέμονται στα ακόλουθα κράτη μέλη ως εξής:

>ΘΕΣΗ ΠΙΝΑΚΑ>

2. Για καθεμία από τις ποσότητες που αναφέρονται στην παράγραφο 1 στοιχεία α) και β) τα δικαιώματα εισαγωγής σε σχέση με:

- το 80 % της ποσότητας χορηγούνται, κατόπιν αιτήσεως, απευθείας στους εισαγωγείς που προσκομίζουν την απόδειξη ότι έχουν εισάγει ζώντα ζώα στο πλαισιο των κανονισμών που αναφέρονται στο παράρτημα Ι· οι ποσότητες κατανέμονται ανάλογα με τον αριθμό των κεφαλών που έχουν εισαχθεί στο πλαίσιο των εν λόγω κανονισμών,

- το 20 % της ποσότητας χορηγούνται, κατόπιν αιτήσεως, απευθείας στους επιχειρηματίες οι οποίοι μπορούν να αποδείξουν ότι το 1998 έχουν εξάγει ή/και εισάγει από τρίτες χώρες τουλάχιστον 50 ζώντα ζώα που υπάγονται στον κωδικό ΣΟ 0102 90, με εξαίρεση τις εισαγωγές που πραγματοποιήθηκαν βάσει των κανονισμών που αναφέρονται στο παράρτημα Ι.

Οι επιχειρηματίες πρέπει να είναι εγγεγραμμένοι στο εθνικό μητρώο του φόρου προστιθέμενης αξίας (ΦΠΑ).

Οι αιτήσεις για δικαιώματα εισαγωγής πρέπει να υποβάλλονται:

- στην Ιταλία, για τις ποσότητες που αναφέρονται στην παράγραφο 1 στοιχείο α),

- στην Ελλάδα, για τις ποσότητες που αναφέρονται στην παράγραφο 1 στοιχείο β).

3. Οι ποσότητες που αναφέρονται στην παράγραφο 1 στοιχείο γ) χορηγούνται, κατόπιν αιτήσεως, στους επιχειρηματίες που μπορούν να αποδείξουν ότι το 1998 έχουν εξάγει ή/και εισάγει από τρίτες χώρες τουλάχιστον 50 ζώντα ζώα που υπάγονται στον κωδικό ΣΟ 0102 90.

Οι αιτήσεις για δικαιώματα εισαγωγής για τις ποσότητες που αναφέρονται στο πρώτο εδάφιο πρέπει να υποβάλλονται στο κράτος μέλος, εκτός από την Ιταλία και την Ελλάδα, όπου ο αιτών είναι εγγεγραμμένος στο εθνικό μητρώο του φόρου προστιθέμενης αξίας (ΦΠΑ).

4. Οι ποσότητες που αναφέρονται στην παράγραφο 2 πρώτο εδάφιο δεύτερη περίπτωση και στην παράγραφο 3 χορηγούνται για κάθε επιλέξιμο επιχειρηματία, ανάλογα με τις ζητούμενες ποσότητες.

5. Η απόδειξη εισαγωγής ή/και εξαγωγής προσκομίζεται μόνο με τελωνειακά έγγραφα θέσεως σε ελεύθερη κυκλοφορία ή έγγραφα εξαγωγής.

Τα κράτη μέλη δύνανται να κάνουν δεκτά αντίγραφα των εν λόγω εγγράφων επικυρωμένα από τις αρμόδιες αρχές.

Άρθρο 3

1. Οι επιχειρηματίες οι οποίοι δεν ασκούσαν πλέον δραστηριότητες στον τομέα του εμπορίου ζώντων βοοειδών την 1η Ιουνίου 1999, δεν μπορούν να υπαχθούν στις διατάξεις του παρόντος κανονισμού.

2. Οι επιχειρήσεις που προκύπτουν από συγχωνεύσεις, όπου κάθε μέρος έχει δικαιώματα σύμφωνα με το άρθρο 2 παράγραφος 2 πρώτο εδάφιο, απολαμβάνουν τα ίδια δικαιώματα όπως και οι επιχειρήσεις από τις οποίες προέρχονται.

Άρθρο 4

1. Καμία αίτηση για δικαιώματα εισαγωγής δεν πρέπει να υπερβαίνει τις διαθέσιμες ποσότητες.

Όταν, σε οποιαδήποτε από τις κατηγορίες που αναφέρονται στο άρθρο 2 παράγραφοι 2 και 3, ένας αιτών υποβάλει περισσότερες από μία αιτήσεις, καμία από τις αιτήσεις αυτές δεν γίνεται δεκτή.

2. Για τους σκοπούς του άρθρου 2 παράγραφοι 2 και 3, οι αρμόδιες αρχές πρέπει να λάβουν τις αιτήσεις έως τις 12 Ιουλίου 1999, το αργότερο, συνοδευόμενες από τα απαραίτητα αποδεκτά έγγραφα.

3. Όσον αφορά τις αιτήσεις δυνάμει του άρθρου 2 παράγραφος 3, μετά από έλεγχο των υποβληθέντων εγγράφων, τα κράτη μέλη αποστέλλουν στην Επιτροπή, το αργότερο μέχρι τις 19 Ιουλίου 1999, κατάλογο με τους αιτούντες και τις ζητούμενες ποσότητες, χρησιμοποιώντας το έντυπο που περιλαμβάνεται στο παράρτημα ΙΙ.

Η Επιτροπή αποφασίζει το συντομότερο δυνατό σε ποιο βαθμό μπορούν να γίνονται δεκτές οι αιτήσεις. Όταν οι ζητούμενες ποσότητες υπερβαίνουν τις διαθέσιμες, η Επιτροπή καθορίζει ένα ενιαίο ποσοστό μείωσης των ζητούμενων ποσοτήτων.

Εάν η μείωση που αναφέρεται στο δεύτερο εδάφιο αφορά ποσότητα κατώτερη από 50 κεφαλές ανά αίτηση, η χορήγηση πραγματοποιείται μέσω κλήρωσης ανά παρτίδα 50 κεφαλών για τα σχετικά κράτη μέλη. Σε περίπτωση που υπολείπεται ποσότητα κάτω των 50 κεφαλών, μία μόνον παρτίδα αφορά την εν λόγω ποσότητα.

4. Όσον αφορά τις αιτήσεις που υποβλήθηκαν δυνάμει του άρθρου 2 παράγραφος 2, μετά από έλεγχο των υποβληθέντων εγγράφων, η Ιταλία και η Ελλάδα αποστέλλουν στην Επιτροπή, το αργότερο μέχρι τις 26 Ιουλίου 1999, κατάλογο με τους αιτούντες και τις ζητούμενες ποσότητες χρησιμοποιώντας τα έντυπα που περιλαμβάνονται στα παραρτήματα ΙΙ και ΙΙΙ.

Άρθρο 5

1. Κάθε εισαγωγή ζώων, για την οποία έχουν χορηγηθεί δικαιώματα εισαγωγής, πρέπει να υπόκειται στην υποβολή πιστοποιητικού εισαγωγής.

2. Οι διατάξεις των κανονισμών (ΕΚ) αριθ. 3719/88 και (ΕΚ) αριθ. 1445/95 εφαρμόζονται με την επιφύλαξη των διατάξεων του παρόντος κανονισμού.

3. Οι αιτήσεις πιστοποιητικού εισαγωγής πρέπει να υποβάλλονται αποκλειστικά:

- στο κράτος μέλος όπου έχει υποβληθεί η αίτηση για δικαιώματα εισαγωγής,

- από επιχειρηματίες στους οποίους έχουν χορηγηθεί δικαιώματα εισαγωγής σύμφωνα με τα άρθρα 2 και 4.

4. Τα πιστοποιητικά εκδίδονται έως τις 30 Νοεμβρίου 1999 για το 50 % κατ' ανώτατο όριο των χορηγούμενων δικαιωμάτων εισαγωγής. Τα πιστοποιητικά εισαγωγής για τις υπόλοιπες ποσότητες εκδίδονται από την 1η Δεκεμβρίου 1999.

5. Η αίτηση πιστοποιητικού και το πιστοποιητικό πρέπει να περιλαμβάνουν:

α) στο τετραγωνίδιο 8, τη χώρα καταγωγής·

β) στο τετραγωνίδιο 16, έναν από τους επιλέξιμους κωδικούς ΣΟ·

γ) στο τετραγωνίδιο 20, την ακόλουθη ένδειξη: "Ζωντανά άρρενα βοοειδή με ζωντανό βάρος μικρότερο ή ίσο με 300 kg ανά κεφαλή [κανονισμός (ΕΚ) αριθ. 1431/1999].".

Άρθρο 6

1. Κατά παρέκκλιση του άρθρου 3 του κανονισμού (ΕΚ) αριθ. 1445/95, η διάρκεια ισχύος των εκδιδόμενων πιστοποιητικών είναι 120 ημέρες από την ημερομηνία έκδοσής τους κατά την έννοια του άρθρου 21 παράγραφος 2 του κανονισμού (ΕΟΚ) αριθ. 3719/88. Ωστόσο, κανένα πιστοποιητικό δεν ισχύει μετά τις 30 Ιουνίου 2000.

2. Τα εκδιδόμενα πιστοποιητικά ισχύουν σε όλη την Κοινότητα.

3. Το άρθρο 8 παράγραφος 4 του κανονισμού (ΕΟΚ) αριθ. 3719/88 δεν εφαρμόζεται.

Άρθρο 7

1. Κατά τη στιγμή της εισαγωγής ο εισαγωγέας πρέπει να προσκομίσει απόδειξη:

- ότι ανέλαβε τη γραπτή υποχρέωση να υποδείξει στην αρμόδια αρχή του κράτους μέλους που εκδίδει το πιστοποιητικό εισαγωγής, εντός ενός μηνός, τον κατάλογο των εκμεταλλεύσεων στις οποίες έχουν παχυνθεί τα νεαρά βοοειδή,

- ότι έχει συστήσει εγγύηση, το ποσό της οποίας καθορίζεται για κάθε επιλέξιμο κωδικό ΣΟ στο παράρτημα IV, στην αρμόδια αρχή του κράτους μέλους που εκδίδει το πιστοποιητικό εισαγωγής, με την οποία διασφαλίζεται ότι τα εισαχθέντα ζώα θα παχυνθούν εκεί κατά τη διάρκεια ελάχιστης περιόδου 120 ημερών από την ημερομηνία της εισαγωγής τους.

2. Η πάχυνση των ζώων που αναφέρονται στον παρόντα κανονισμό πραγματοποιείται στο κράτος μέλος που εκδίδει το πιστοποιητικό εισαγωγής.

3. Εκτός από περιπτώσεις ανωτέρας βίας, η εγγύηση δεν αποδεσμεύεται, εκτός εάν προσκομιστεί απόδειξη στις αρμόδιες αρχές του κράτους μέλους που εκδίδει το πιστοποιητικό εισαγωγής ότι:

α) έχει πραγματοποιηθεί η πάχυνση των νεαρών αρρένων βοοειδών στην εκμετάλλευση ή στις εκμεταλλεύσεις που έχουν υποδειχθεί σύμφωνα με την παράγραφο 1·

β) τα νεαρά άρρενα βοοειδή δεν έχουν σφαγεί πριν από τη λήξη της περιόδου των 120 ημερών από την ημέρα της εισαγωγής

ή

γ) τα νεαρά άρρενα βοοειδή έχουν σφαγεί πριν από τη λήξη της περιόδου αυτής για υγειονομικούς λόγους ή ότι ο θάνατός τους προέκυψε από νόσο ή ατύχημα.

Η εγγύηση αποδεσμεύεται αμέσως μετά την προσκόμιση της εν λόγω απόδειξης.

Ωστόσο, όταν δεν τηρείται η προθεσμία που αναφέρεται στην παράγραφο 1 πρώτη περίπτωση το ποσό της εγγύησης που αποδεσμεύεται πρέπει να μειωθεί:

- κατά 15 % και

- κατά 2 % του υπολοίπου ποσού για κάθε ημέρα υπέρβασης.

Τα ποσά που δεν αποδεσμεύονται πρέπει να καταπίπτουν και να παρακρατούνται ως τελωνειακοί δασμοί.

4. Εάν η απόδειξη που αναφέρεται στην παράγραφο 3 δεν έχει προσκομιστεί εντός 180 ημερών από την ημέρα της εισαγωγής, η εγγύηση καταπίπτει και παρακρατείται ως τελωνειακός δασμός.

Ωστόσο, εάν η απόδειξη αυτή δεν έχει προσκομιστεί εντός των 180 ημερών, αλλά προσκομιστεί εντός έξι μηνών μετά τις 180 αυτές ημέρες, πρέπει να επιστραφεί το ποσό που καταπίπτει, μειωμένο κατά 15 % του ποσού της εγγύησης.

Άρθρο 8

1. Οι ποσότητες που δεν αποτέλεσαν αντικείμενο αίτησης πιστοποιητικού εισαγωγής στις 29 Φεβρουαρίου 2000, αποτελούν αντικείμενο άλλης χορήγησης δικαιωμάτων εισαγωγής, χωρίς να ληφθεί υπόψη η κατανομή των δικαιωμάτων εισαγωγής που χορηγούνται μεταξύ των κρατών μελών, η οποία αναφέρεται στο άρθρο 2 παράγραφος 1, και τα δύο διαφορετικά καθεστώτα που αναφέρονται στο άρθρο 2 παράγραφος 2 πρώτο και δεύτερο εδάφιο.

2. Για το σκοπό αυτό, τα κράτη μέλη κοινοποιούν στην Επιτροπή, το αργότερο στις 7 Μαρτίου 2000 τις ποσότητες που δεν αποτέλεσαν αντικείμενο αίτησης για πιστοποιητικό εισαγωγής.

3. Η Επιτροπή εκδίδει το συντομότερο δυνατό απόφαση για τις ποσότητες που υπολείπονται.

4. Οι ποσότητες που υπολείπονται κατανέμονται κατόπιν αιτήσεως στους επιχειρηματίες που αποδεικνύουν ότι, το 1998, έχουν εξάγει ή/και εισάγει από τρίτες χώρες τουλάχιστον 50 ζώντα ζώα που υπάγονται στον κωδικό ΣΟ 0102 90.

Η αίτηση για δικαιώματα εισαγωγής υποβάλλεται στο κράτος μέλος στο οποίο ο αιτών είναι εγγεγραμμένος στο εθνικό μητρώο του φόρου προστιθέμενης αξίας (ΦΠΑ).

5. Για την εφαρμογή του παρόντος άρθρου, οι διατάξεις των άρθρων 4 έως 7 εφαρμόζονται κατ' αναλογία. Ωστόσο, η ημερομηνία που αναφέρεται στο άρθρο 4 παράγραφος 2 αντικαθίσταται από την ημερομηνία 31 Μαρτίου 2000, και η ημερομηνία που αναφέρεται στο άρθρο 4 παράγραφος 3 από την ημερομηνία 7 Απριλίου 2000.

Άρθρο 9

Ο παρών κανονισμός αρχίζει να ισχύει την 1η Ιουλίου 1999.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 30 Ιουνίου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 148 της 28.6.1968, σ. 24.

(2) ΕΕ L 210 της 28.7.1998, σ. 17.

(3) ΕΕ L 146 της 20.6.1996, σ. 1.

(4) ΕΕ L 331 της 2.12.1988, σ. 1.

(5) ΕΕ L 135 της 29.5.1999, σ. 48.

(6) ΕΕ L 143 της 27.6.1995, σ. 35.

(7) ΕΕ L 335 της 10.12.1998, σ. 39.

ΠΑΡΑΡΤΗΜΑ I

Κανονισμοί που αναφέρονται στο άρθρο 2 παράγραφος 2

Κανονισμοί της Επιτροπής:

- (ΕΚ) αριθ. 1119/96 (ΕΕ L 149 της 22.6.1996, σ. 4),

- (ΕΚ) αριθ. 1376/97 (ΕΕ L 189 της 18.7.1997, σ. 3),

- (ΕΚ) αριθ. 1043/98 (ΕΕ L 149 της 20.5.1998, σ. 7).

ΠΑΡΑΡΤΗΜΑ II

Αριθ. φαξ: (32-2) 296 60 27 / (32-2) 295 36 13

Εφαρμογή του άρθρου 4 παράγραφοι 3 και 4 του κανονισμού (ΕΚ) αριθ. 1431/1999

Αύξων αριθμός 09.4005

>PIC FILE= "L_1999166EL.005302.EPS">

ΠΑΡΑΡΤΗΜΑ ΙΙΙ

Αριθ. φαξ: (32-2) 296 60 27 / (32-2) 295 36 13

Εφαρμογή του άρθρου 4 παράγραφος 4 του κανονισμού (ΕΚ) αριθ. 1431/1999

Αύξων αριθ. 09.4005

>PIC FILE= "L_1999166EL.005402.EPS">

ΠΑΡΑΡΤΗΜΑ IV

ΠΟΣΑ ΤΗΣ ΕΓΓΥΗΣΗΣ

>ΘΕΣΗ ΠΙΝΑΚΑ>